b'\n_START_ARTICLE_\nHovstallet (Helgeandsholmen)\n_START_PARAGRAPH_\nHovstallet var H.M. Konungens hovstalls tidligere bygninger p\xc3\xa5 Helgeandsholmen ved Gamla stan i Stockholm. N\xc3\xa5 ligger Riksdagshuset p\xc3\xa5 samme plass._NEWLINE_Den f\xc3\xb8rste kongelige stallen p\xc3\xa5 Helgeandsholmen ble anlagt av Gustav Vasa i 1535, men allerede p\xc3\xa5 slutten av 1560-tallet ble den flyttet til den plassen der Stockholmsoperaen ligger n\xc3\xa5. Nicodemus Tessin d.\xc3\xa4. bygde en ny stall p\xc3\xa5 Helgeandsholmen p\xc3\xa5 1670-tallet p\xc3\xa5 oppdrag fra Karl XI, denne brant ned i 1696._NEWLINE_Nicodemus Tessin d.y. fikk i oppdrag \xc3\xa5 tegne en ny stall, som ble bygd ved s\xc3\xb8rsiden av gamle Norrbro. Stallen var en h\xc3\xb8y og langstrakt trebygning som interi\xc3\xb8rmessig lignet et kirkerom med tre skip. Midtskipets tak var utf\xc3\xb8rt som et krysshvelv som ble b\xc3\xa5ret opp av to rader med s\xc3\xb8yler.\xc2\xa0_NEWLINE_Bygningen skulle komme til \xc3\xa5 bli brukt i n\xc3\xa6rmere 200 \xc3\xa5r, for senere \xc3\xa5 gi plass til den dav\xc3\xa6rende Riksbanken og Riksdagshuset (oppf\xc3\xb8rt 1897-1905). I forbindelse med det ble virksomheten i 1884 flyttet til det n\xc3\xa5v\xc3\xa6rende Hovstallet p\xc3\xa5 \xc3\x96stermalm.\xc2\xa0_NEWLINE_Ved renoveringen og ombyggingen av Riksdagshuset 1980-1983 ble ogs\xc3\xa5 Riksplan, parken mellom Riksdagshuset og Norrbro, gjort om. For \xc3\xa5 minne om den gamle stallen ble, etter godkjennelse av Riksantikvarie\xc3\xa4mbetet, forkrybben i marmor fra den gamle stallen satt opp ved nedkj\xc3\xb8ringen til riksdagsgarasjen.'